b'\n_START_ARTICLE_\nMaxim Bilovitskiy\n_START_PARAGRAPH_\nMaxim Bilovitskiy (s\xc3\xbcndinud 8. novembril 1992) on Eesti juutuuber ja teadusfotograaf._NEWLINE_ _NEWLINE_Ta on p\xc3\xa4rit Maardust. 2011. aastal l\xc3\xb5i ta venekeelse keemiakatsete videokanali Thoisoi. Tema keemiakatseid vaadatakse YouTube\'is iga p\xc3\xa4ev \xc3\xbcle 80 000 korra. Novembriks 2018 on tema \xc3\xbcle 118 miljoni vaatamist kogunud kanalit tellinud \xc3\xbcle 976 000 huvilise. Tema harrastuse p\xc3\xb5hieesm\xc3\xa4rk on teaduse populariseerimine ja \xc3\xb5ppevideote loomine. 2014. aastal l\xc3\xb5i ta ingliskeelse keemiakatsete videokanali Thoisoi2 (2018. aasta veebruari seisuga 309 000 tellijat ja 35,8 miljonit vaatamist). _NEWLINE_Venemaa suurimaid kirjastusi AST avaldas 2017. ja 2018. aastal Bilovitskiy keemiakatsete teemalised raamatud.\n_START_SECTION_\nHaridustee\n_START_PARAGRAPH_\n2014. aastal l\xc3\xb5petas ta Tallinna Tehnika\xc3\xbclikooli keemia- ja materjalitehnoloogia teaduskonna toidutehnika ja tootearenduse erialal bakalaureusekraadiga. 2016. aastal kaitses ta TT\xc3\x9c Toiduainete instituudis magistrikraadi (magistrit\xc3\xb6\xc3\xb6 "Antifriisvalkude ja oligosahhariidide m\xc3\xb5ju j\xc3\xa4\xc3\xa4 rekristallisatsioonile j\xc3\xa4\xc3\xa4tises").\n_START_SECTION_\nTeadusfotograafia\n_START_PARAGRAPH_\n2013. aasta Eesti teadusfoto v\xc3\xb5istlusel p\xc3\xa4lvis ta fotoga osaliselt lahustatud magneesiumi ja alumiiniumi sulamist parima TT\xc3\x9c tudengi eripreemia._NEWLINE_2015. aastal valiti tema videofail \xc3\xbclijuhi omadustest Eesti teadusfoto konkursil parimaks kategoorias "Teised meediafailid", tema foto laktoosi kristallidest sai mikroskoobifotode kategoorias II preemia. 2016. aasta m\xc3\xa4rtsis v\xc3\xb5istlesid Eesti parimad teadusfotod \xc3\xbcleeuroopalisel teadusfoto konkursil. Siin sai tema \xc3\xbclijuhi omadusi tutvustav video esikoha kategoorias "Teised meediafailid". Selles kategoorias hinnati fotode asemel audio- ja videofaile ning arvutiga loodud pilte (teise koha sai Eesti esindaja Tavo Romanni meediafail)._NEWLINE_2017. aasta Eesti teadusfoto v\xc3\xb5istlusel v\xc3\xb5itis Bilovitskiy taas esikoha kategoorias "Mittefotofailid". Sel korral t\xc3\xb5i v\xc3\xb5idu video veepiisa k\xc3\xbclmumisest temperatuuril \xe2\x80\x93180 \xc2\xb0C. Sarnaselt 2015. aastaga tuli kategooriav\xc3\xb5it ka \xc3\xbclemaailmsel teadusfoto v\xc3\xb5istlusel (varasem \xc3\xbcleeuroopaline v\xc3\xb5istlus oli vahepeal laienenud).'